 Akugijimi Nje Okungumfanyana Lokhu Kulomuntu Phansi amalinks wokungena yeqa uye kudaba yeqa lokhu uye kokulandelayo yeqa lokhu uyedinga IndimiEzeZimbabwe Akugijimi Nje Okungumfanyana Lokhu Kulomuntu Phansi Nhlangula 21, 2017UBrian lo Obey MakamuUkuthumela umngane ngeEmail Akugijimi Nje Okungumfanyana Lokhu Kulomuntu PhansiBULAWAYO Uqhubeka esenza izimanga umgijimi oleminyaka yokuzalwa elitshumi, uObey Makamu, yena oseleminyaka emine encintisa kumijaho emide eye-marathon.UObey Makamu, ozelwe ngoMabasa ngomnyaka ka2007, uqale ukuncintisa ngo2014 lapho aphatheke khona kumncintiswano weCross Country Championships owaqhutshelwa eNketa Park eselokitshini leMpopoma.Lumfanyana ofunda esikolo seSamathonga eHlekwini, ugijima endawonye loyise uBrian, owayelilunga leqembu leHarlem Athletics Club ebutsheni bakhe esahlala eMutare, njalo onguye onanzelele isiphiwo somntanakhe ngesikhathi lumfana emlandela nxa ezigijimela nje eqinisa umzimba.Mina ukugijima vele ngazalwa ngilakho ngoba ngangiphonguthanda ukugijima nje ngibhoda indlu ngingakangeni lesikolo, kutsho uObey. Ubaba ke wacina esengincedisa ngoba ekubonile ukuthi ngilesiphiwo.NgoMabasa uObey uphatheke kumncintiswano wePPC Matopos 33 Miler Ultra-Marathon, owamakhilomitha angamatshumi amahlanu lantathu.Banengi abasole ukungena kwakhe kulumncintiswano besithi yikumhlukumeza ngoba engumfanyana nje, kodwa uyise uBrian, uthi uObey uzaqhubeka egijima ngoba yisiphiwo sakhe asiphiwa ngumdali.Angikwanisi ukuthi ngithi angagijimi mina ngibona ukuthi yisiphiwo sakhe ngoba akukaze kwenzakale; kungenzakala into engavamanga kithi abansundu siyathi akuvunyelwa kodwa abelungu benza into zabo besasebancane kodwa thina sithi akwenzi usasemncane, kutsho uBrian.Ensukwini ezisanda kwedlula uObey loyise baphatheke kumncintiswano weOld Mutual Nkulumane Fun Run lapho engene khona kumjaho we10km waqeda ngemva kwemizuzu engamatshumi amathathu lanhlanu lemizuzwana engamatshumi amahlanu 35 minutes and 50 seconds.Onqobileyo kulumncintiswano, uCanicious Nyamutsa utshaye intambo ngemva kwemizuzu engamatshumi amabili lasitshiyagalolunye elemizuzwana engamatshumi amathathu lanhlanu 29 minutes and 35 seconds. 